《嬉春曲陈公载索和用韵 其三》
明代·黎民表

奏技当年入汉京，缁尘曾逐丽人行。金钿控月三千骑，宝帐临人十二筝。

西第将军留尽醉，东邻词客寄多情。茂陵一卧长消渴，犹倚金盘望五城。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。